Solly se sukses laat ANC gryp na die Taiwan-stok | Netwerk24
Deur Sarel van der Walt 08 Januarie 2017 15:45
Die regerende party is suur omdat hy beheer oor die Tshwane-metro aan die DA afgestaan het en dít is een van die redes waarom daar so ’n storm losgebars het oor Solly Msimanga, die burgemeester, se besoek aan Taiwan.
Die ander rede is dat Msimanga, nadat hy as burgemeester ingelyf is, begin krap het aan iets waaroor die ANC ongemaklik is: korrupsie.
Die DA-burgemeester het in die afgelope vier maande ’n al hoe groter doring in die ANC se vlees geword. Daarom het die ANC, die oomblik toe dit bekend geword het dat hy in Taiwan is, nie geskroom om klippe na hom te gooi nie.
Die ANC was ook stil daaroor dat dr. Rob Davies, minister van handel en nywerheid, ’n groep sakelui na Taiwan geneem het.
“Verraad, verraad!” het die ANC se koukus in die Tshwane-metro geskreeu.
Verraad? Omdat Msimanga dit durf waag het om ’n eiland te besoek wat nie deur die ANC-regering erken word nie?
Die ANC-koukus het aangevoer Msimanga het Suid-Afrika se bande met China en selfs met die ander Brics-lande belemmer.
Daar is ook beweer dat Msimanga die inwoners van Tshwane se geld gemors het, maar die Tshwane-metro het toe daarop gewys dat Taiwan die koste van die besoek gedra het.
Soos Amerika en Japan het Suid-Afrika nie diplomatieke betrekkinge met Taiwan nie, maar doen fluks sake met dié land.
’n Bydraende faktor tot die ANC se ongemak met Taiwan is die Taiwannese se sterk bande met die ou Nasionale Party-regering in die dae van apartheid, toe daar sanksies teen Suid-Afrika was. Die departement van internasionale betrekkinge en samewerking beweer nou hy het Msimanga gewaarsku om nié die besoek af te lê nie.
Intussen moet Msimanga hom staal vir nóg ANC-aanvalle wanneer die Tshwane-metroraad einde Januarie weer vergader.Van der Walt is ’n politieke en diplomatieke joernalis in Pretoria.
Meer oor: Sarel Van Der Walt | Solly Msimanga | Taiwan | Buitelandse Besoek